
אישור מוסדות ציבור לעניין סעיף 46 לפקודת מס הכנסה ולעניין סעיף 61 לחוק מיסוי מקרקעין- תזמורת אנדולוסית  ישראלית

היו"ר יעקב ליצמן:

	בוקר טוב אני פותח את הישיבה בדיון בסעיף הראשון על התזמורת האנדולוסית הישראלית. קבלתי מכתב מחבר הכנסת לסרי, שכתב שמותר לו להשתתף, אסור לו להצביע, ואף על פי כן הוא מודיע, משום שהוא בעל עניין.

אבשלום וילן:

	 חבר הכנסת פריצקי הפיק את פסטיבל הזמר המזרחי כשהוא היה ברדיו.

שגית אפיק:

	סעיף 46 לפקודת מס הכנסה קובע שתרומה למוסד ציבורי, באישור ועדת הכספים, תזוכה ממס בשיעורים הקבועים באותו סעיף. לצורך האישורים הוסמכה ועדת משנה ברשותו של חבר הכנסת יוסף פריצקי. אחת העמותות שהובאה לדיון הייתה עמותת התזמורת האנדולוסית בישראל.

	ב- 13 במרץ קיימה ועדת המשנה ברשותו של חבר הכנסת פריצקי דיון לגבי אישור עמותה זו. בסופו של הדיון, החליטה הוועדה שלא להמליץ במליאת הוועדה לאשר את העמותה הזו לצורך זיכויים ממס מכיוון שבראשה עומד חבר הכנסת יחיאל לסרי.

	כתוצאה מטעות נוספת שהייתה במסגרת התכתובת, הוציאו מטעם מס הכנסה מכתב שדוחה את ההכרה בעמותת התזמורת האנדולוסית לצורך זיכוי ממס, וזאת למרות שבעצם לא התקבלה החלטה בנושא במליאת ועדת הכספים.

	לכן החלטנו להביא את העניין הזה למליאת הוועדה, על מנת שהמליאה תדון האם רוצים לאשר את עמותת התזמורת האנדולוסית לצורך זיכויים ממס הכנסה, לפי סעיף 46 לפקודת מס הכנסה.

היו"ר יעקב ליצמן:

	 יש לנו בעיה עם זה?

שגית אפיק:

	מבחינת התקנון אין עם זה בעיה. מבחינת ניגוד עניינים של חבר הכנסת לסרי, אין מניעה שחבר הכנסת יכהן בתפקידי ניהול במוסדות וגופים ציבוריים ובלבד שהוא לא יעסוק במסגרת הפעילות הזו בעיצוב הגוף, בניהול או בפעילות שתדלנית בפני רשות ממשל.

	כאן, העמותה הגישה את בקשתה, עוד לפני שחבר הכנסת לסרי התמנה להיות חבר כנסת. לכן, לאור תקנון הכנסת עולה שאין לפגוע ולהחמיר עם הגוף הזה, עם עמותת התזמורת האנדולוסית רק משום שעומד בראשו חבר כנסת. זה כל עוד חבר הכנסת לסרי מתחייב באמת לא לייצג את הפעילות הציבורית.

היו"ר יעקב ליצמן:

	 יש למישהו בעיה עם זה? אני חושב שגם חבר הכנסת פריצקי הסכים עם זה.

אבשלום וילן:

	 בקטע הזה אתה צריך לקבוע גם לתזמורות שלך.

היו"ר יעקב ליצמן:

	 למה, עזבת את יהדות התורה?

אבשלום וילן:

	 אני נאלץ בנושא התזמורת לא להשיב.

היו"ר יעקב ליצמן:

	 מי בעד אישור עמותת התזמורת האנדולוסית לצורך סעיף 46 לפקודת מס הכנסה.

הצבעה

בעד: רוב
נגד: אין

הבקשה אושרה עם כל ההתחייבויות של חבר הכנסת לסרי.


הצעת חוק מס הכנסה (פטור ממס על הכנסה מהשכרת דירת מגורים)(הוראת  שעה)
(תיקון מס' 9), התשס"ב - 2002


היו"ר יעקב ליצמן:

	אנחנו עוברים לנושא השני, הצעת חוק מס הכנסה, פטור ממס על הכנסה מהשכרת דירת מגורים, הוראת שעה, תיקון מס' 9, התשס"ב - 2002

טלי דולן:

	בוקר טוב. אנחנו מבקשים להאריך  לשנת המס 2002 את תוקפו של חוק מס הכנסה, פטור ממס על הכנסה מהשכרת דירת מגורים, שחוקק כהוראת שעה ב- 1990 וכוונתו הייתה לעודד בעלי דירות מגורים להשכיר אותן על ידי מתן הפטור. החוק קובע שיחיד, שהייתה לו בשנת המס הכנסה מהשכרת דירת מגורים, או דירות מגורים, בסכום של עד 7,070 ₪ בחודש, יהיה פטור ממס לגבי הכנסה זו.

היו"ר יעקב ליצמן:

	 יש שינוי ממה שהיה?

טלי דולן:

	לא אין שום שינוי בחוק, ואנחנו מבקשים להאריך ל- 2002. ועדת רבינוביץ' תדון מן הסתם בפטור הזה, כמו שהיא תדון בכל הפטורים האחרים.

היו"ר יעקב ליצמן:

	 אולי אנחנו יכולים לקבל רמז מה הם הולכים לעשות עם זה?

טלי דולן:

	אני חושבת שאולי תהיה המלצה, כמו בוועדת בן בסט, להוריד מעט את התקרה.

דב מרום:

	צריך להעלות את התקרה היום בגלל כל הנושא של התחזקות הדולר.

היו"ר יעקב ליצמן:

	 אדוני מתפרץ לדלת פתוחה. קודם כל אני תומך בך, אבל לפני כן צריך לבקש את רשות הדיבור. שאלתי רק אם אני יכול לקבל רמז לעמדת האוצר, אם אדוני רוצה, אני יכול להזמין אותך גם לדיון בוועדת רבינוביץ' 2 וועדת בן בסט 3.

דב מרום:

	אני מקבל את ההערה בשמחה.

שגית אפיק:

	האמת היא שאני לא יודעת מה תהיה המלצה.



אברהם הירשזון:

	 לא שמעתי את ההערה שלך. שאלת אם רוצים להוריד את התקרה?

היו"ר יעקב ליצמן:

	 שאלתי אם היא יכולה לרמוז לנו מה ועדת רבינוביץ' הולכת לעשות לגבי המשך הפטור של מס ההכנסה על השכרת דירה. 

טלי דולן:

	ועדת בן בסט המליצה בזמנו להוריד מעט את התקרה.

אברהם הירשזון:

	 לכמה.

טלי דולן:

	ועדת בן בסט המליצה להוריד את התקרה ל- 4,000 ₪. עוד לא היה לנו דיון מסודר בוועדת רבינוביץ' על כלל הפטורים, אני חושבת שהמגמה תהיה להאריך את הפטור, אולי בתקרה שונה.

היו"ר יעקב ליצמן:

	 בבוא הזמן אנחנו נעיר על כך.

דב מרום:

	מה שקורה עכשיו, עם כל הנושא של התחזקות הדולר, צריך להעלות את התקרה, כי המגמה הזו, הייתה מגמה שבגינה אנשים רכשו דירות על מנת להשכיר אותן, והם ייפגעו עכשיו קשה.

היו"ר יעקב ליצמן:

	 אתה מדבר על הנושא שבעקבות הפיחות בדולר ישנה מעמסה כבדה על השכרת דירות של צעירים.

אברהם הירשזון:

	 לכן אני מציע הסתייגות ולהוסיף להצעת החוק הזו שכל הצעה של השכרת דירות - - - 

היו"ר יעקב ליצמן:

	 אולי תשאיר את זה לוועדת רבינוביץ'.

אברהם הירשזון:

	 שכל הצעה של השכרת דירות תהיה על 4.5 ₪. שיעמידו את הדולר על 4.5 ₪ להשכרת דירות.


אברהם שוחט:

	 ואם הדולר יירד?

אברהם הירשזון:

	 בגלל זה אתה קיים פה. מאחר ואנחנו בני אדם, ואתה יודע כמוני שגם זוגות צעירים, גם משפחות פחותות יכולת ששוכרות דירות, אין להם כוח לעמוד בזה, אז אם מחר הדולר ירד, הלוואי , נשב ונדבר שוב. אני מוכן שזה יהיה בהוראת שעה, לא בחוק.

היו"ר יעקב ליצמן:

	 רציתי להגיד שהדולר ירד כשאתה, חבר הכנסת שוחט, תהיה שר האוצר, אבל היות ואני באמת רוצה שתהיה שר האוצר, לא אמרתי את זה.

אברהם הירשזון:

	 הוא הולך להיות נגיד בנק ישראל.

אברהם שוחט:

	 אולי תתחילו לעבוד ותפסיקו לדבר.

היו"ר יעקב ליצמן:

	 אני מציע שוועדת כספים תכתוב המלצה.

אברהם הירשזון:

	 אבל נדפוק אותו ונכניס לו גם ועדת נגידים, שיהיו לו גם נגידים.

היו"ר יעקב ליצמן:

	 תסכים למועצת נגידים?

אברהם הירשזון:

	 זה שהוא אמר שהוא מסכים למועצת נגידים, זה אומר שהוא באמת רוצה להיות נגיד בנק ישראל.

אברהם שוחט:

	 חס וחלילה, החלום שלי זה להיות יו"ר קופת חולים לאומית.

אברהם הירשזון:

	 יש לך את זה מהיום, זה לא צריך להיות חלום.

טלי דולן:

	לנושא ה- 4.5 ₪ זה לא לחוק הזה. זו הצעה נפרדת.


סמדר אלחנני:

	אומדן עלות הפטור הזה נמסרה בדברי ההסבר כ- 200 מיליון ₪.

טלי דולן:

	250 מיליון.

סמדר אלחנני:

	כתבתם 200 מיליון.

טלי דולן:

	אז זו טעות בהדפסה.

סמדר אלחנני:

	כתבתם 200 מיליון ולא ברור אם זה כולל את ביטוח הבריאות.

היו"ר יעקב ליצמן:

	 מההדפסה עד עכשיו עלה בעוד 50 מיליון, אז מה? לא נעשה על זה ויכוח.

סמדר אלחנני:

	אתה צודק כמובן, זה לא ברור אם זה כולל גם את ביטוח בריאות וביטוח לאומי, כיוון שכל מה שחייב במס הכנסה, חייב גם בביטוח בריאות ומס בריאות, לא ברור אם גם זה נלקח בחשבון. לעומת זאת, בעיקרי התקציב, שזו החוברת שקבלנו לגבי עלות הפטורים, עלות הפטור נרשמה אז כ- 300 מיליון ₪. אז לפי דעתי, לא שטלי צריכה להסביר את זה, אבל האוצר חייב בהסברים.

אברהם שוחט:

	 אולי תשאלי כמה הם גבו? 20 מיליון בשנה?

טלי דולן:

	מעט מאד.

היו"ר יעקב ליצמן:

	 בגלל זה הולכים לעשות פטור.

סמדר אלחנני:

	יש לי בעיה עם זה , אני יודעת מהעיתונות, כי לא הגיע לוועדת הכספים שום דבר, אבל בזמן שעושים תכנית קיצוצים מרחיקת לכת לגבי תקציב 2002 - - -

היו"ר יעקב ליצמן:

	 השמחה מוקדמת.


סמדר אלחנני:

	לא אמרתי שמחה, אמרתי שאני קוראת עיתונים.

היו"ר יעקב ליצמן:

	 זה הכל חלומות של שר האוצר, לפגוע בקצבאות ילדים.

סמדר אלחנני:

	יש הוכחה לטענתך, והיא מובאת בהצעת החוק הזו. אם יש כל כך הרבה כסף לתת פטור ממס לאנשים שיש להם לפחות שתי דירות, שהכנסותיהם הם מעל סף המס ועליהם נותנים את הפטור, אז הייתי אומרת שאני מציבה סימן שאלה ותמיהה בסופו, אם זה המצב. אבל זה צודק לעומת מה שאתה אומר.

היו"ר יעקב ליצמן:

	 חבר הכנסת גפני אל תתווכח אתו על קצבאות ילדים.

משה גפני:

	 אנחנו מחפשים מחליף ליו"ר ועדת כספים.

היו"ר יעקב ליצמן:

	 יש בתור את חבר הכנסת שירי שמנהל כבר חודשיים משא ומתן. אני גם קורא עיתונים.

סמדר אלחנני:

	אם אתם חושבים שיש הבדל בשכר הדירה שגובה בעלת בית שיש לה דירה קטנה, שחיה מקצבת זקנה ובכלל לא הייתה משלמת מס גם אם הייתה מקבלת סכום הרבה יותר גבוה, לבין שכר הדירה שגובה בעל דירה שיש לו סף מס גבוה ויכול היה לשלם מס על זה, אז תתפלאו, שוק הדירות נקבע על פי היצע וביקוש. כל הדבר הזה, לא משנה כהוא זה, לא לגבי שכר הדירה ולא לגבי היצע הדירות.

	לסיום, אני מציעה לא לתת את הפטור הזה. אני קונסיסטנטית, אני לא יכולה להגיד תבטלו את הפטור הזה ואל תבטלו את הפטור הזה. למשכירי דירות, יש מסלול נוסף, קל מאד, שאומר 10% בלי שאלות ובלי הכרה בהוצאות, וישנו עוד מסלול, שמשום מה אף אחד לא מכיר אותו, לשלם מס אמת, אבל רק על ההכנסה פחות ההוצאות. ההוצאות בדיור הן גבוהות כי זה הפחת. אתה יכול לדרוש הכרה בפחת, והוצאות תיקונים. לכן עשו את ה- 10% כי בסופו של דבר זה פחות או יותר מחיר ההוצאות.

	דבר נוסף לסיום - - -

היו"ר יעקב ליצמן:

	 אמרת כבר "לסיום"

סמדר אלחנני:

	למדתי כמה דברים מהוועדה. אם רוצים להקל על שוכרים, הפטור היה צריך להינתן לשוכרים ולא למשכירים.

היו"ר יעקב ליצמן:

	 אחד הדברים שאת אומרת שוועדת רבינוביץ' בסיבוב הבא תתן את רשות הדיבור, ואז תגידי את מה שאת רוצה, בדיון הזה, אני חושב שהפטורים על השכרת דירות הם חיוניים ביותר, חסרים לנו הדירות, בסיבוב הבא נראה.

משה גפני:

	הפטור הסתיים ב- 31 בדצמבר 2001...

טלי דולן:

	שיעור המס הוא שנתי. אנחנו רוצים לעשות את זה ב- 2002, ואנחנו באים מאוחר.

משה גפני:

	 למה באתם מאוחר? הייתה התלבטות בחוק הזה?

טלי דולן:

	 לא הייתה התלבטות, פשוט עיכובים בירוקרטיים במשרד המשפטים ואצלנו, ניסינו לבוא לפני הפגרה ולא הספקנו.

היו"ר יעקב ליצמן:

	 גם התקציב הגיע מאוחר, הכל מאוחר במדינה הזו, כל המדינה באינקובטור.

אברהם שוחט:

	 אני מציע לאשר ולחכות לדיון.

משה גפני:

	 שאלה נוספת. מה קורה אם חסר בתי ספר במקום מסוים והרשות המקומית מחליטה לשכור דירה כדי לעשות שם מוסד חינוכי, הם גם פטורים ממס? אני מבין שלא רק מי ששוכר שהוא יחיד, גם שוכר שהוא חבר בני אדם, כמו שאתם כותבים בדברי ההסבר, שעיקר פעילותו היא קליטת עליה ומדיניות הסעד, אז מה קורה עם מוסד חינוכי?

טלי דולן:

	מוסד חינוכי לא מקבל פטור. 

משה גפני:

	 מה זה שונה מקליטת עליה או מדיניות הסעד?

טלי דולן:

	החוק הזה נועד לתת פטור ממס להשכרת דירה למגורי יחיד, כשהשוכר הוא יחיד. ישנם מקרים שהשוכר הוא לא יחיד, אלא למשל משרד העבודה והרווחה ששוכר את זה למגורי אנשים מוגבלים, או משרד הקליטה ששוכר את זה למגורי עולים חדשים או נערות במצוקה, אז שוכר הוא לא יחיד. זו הסוגיה.

משה גפני:

	 תודה, הבנתי את התשובה.

היו"ר יעקב ליצמן:

	 מי בעד הצעת חוק מס הכנסה פטור ממס על הכנסה מהשכרת דירת מגורים,הוראת שעה,תיקון מס' 9, התשס"ב - 2002

הצבעה

בעד: רוב
נגד: אין

ההצעה אושרה פה אחד.

תקנות הנמלים (תשלומים מופחתים בעד מעגן ומנגש בנמל אילת)(הוראת שעה) 
התשס"ב - ‏2002.

היו"ר יעקב ליצמן:

	 אנו עוברים לנושא הבא, תקנות הנמלים, תשלומים מופחתים בעד מעגן ומנגש בנמל אילת, הוראת שעה, התשס"ב - ‏2002. מי מציג את הנושא.

רננה שחר:

	אני מציעה שהכלכלנית של רשות הנמלים תציג את הצד הכלכלי של זה.

מאירה שרמן:

	תקנה זו מבטאת את מדיניות הממשלה של תמיכה בסחר דרך נמל אילת. ישנה תמיכה בדרך של הפחתת והקטנת של תעריפים של  סוורות וכלי שיט. פה אנו עוסקים בכלי שיט, סברות זה בתקנות אחרות ששם זה מוסדר עד דצמבר 2002. מדובר בהנחה של 50% מהאגרות של כלי השיט בנמל אילת וזה נהוג כבר הרבה שנים.

היו"ר יעקב ליצמן:

	 מה השינוי?

מאירה שרמן:

	אין שינוי, זה המשך.

שגית אופק:

	זה המשך רטרואקטיבי מ- 2001, וניתנה הנחה ושככל הנראה לא הייתה לפי מדיניות התקנות ועכשיו עושים הוראת שעה לגבות את ההנחה.

היו"ר יעקב ליצמן:

	 מי בעד אישור התקנה בדבר תשלומים מופחתים בעד מעגן ומנגש בנמל אילת, הוראת שעה?
 

הצבעה

בעד: רוב
נגד: אין
התקנה אושרה



סמדר אלחנני:

	אני רק מבקשת להעיר הערה צינית. קבעתם תחולה של 30 יום מיום פרסום התקנות.

שגית אופק:

	זה לגבי התקנות הבאות.

תקנות הנמלים (תשלומים בעד שירותי הסבלות למטענים הנפרקים במשמרת ג'), 
(הוראת שעה), התשס"ב – 2002.

היו"ר יעקב ליצמן:

	 הסעיף הבא הוא תקנות הנמלים, תשלומים בעד שירותי הסבלות למטענים הנפרקים במשמרת ג', הוראת שעה, התשס"ב – 2002. למה רק למשמרת ג'?

מאירה שרמן:

	הבעיה היא שהנמל עובד שלוש משמרות ולא תמיד - -  -

היו"ר יעקב ליצמן:

	 ישנה בעיה נוספת, שהוא עובד בשבת. על זה את לא מדברת.

מאירה שרמן:

	הנמל עובד שלוש משמרות וחלק מלקוחות הנמל, אלה שפורקים מטען כללי, קשה להם לבוא בלילה משום שהמפעלים שצריכים לקבל את הסחורה לא עובדים בלילה, וכך הנמל לא יכול לפרוק במסירה ישירה. מסירה ישירה זה כאשר פורקים מהאניה והמטען ישר יוצא מהנמל למשאית. 

ישנה אפשרות שהמטען יפרק בלילה, יישאר בנמל, ובבוקר תבוא המשאית ותוציא אותו. אבל אם המסירה היא לא ישרה, זה נקרא מסירה עקיפה והתעריף הוא הרבה יותר גבוה. התעריף הזה מקשה על הלקוחות והם לא מוכנים לעבוד בלילה. כדי לתגמל את העבודה במשמרת ג', אנחנו מציעים שהמטען שייפרק במשמרת ג' וייצא למחרת במשמרת א' ישלם את התעריף של מסירה ישירה שהוא פחות.

היו"ר יעקב ליצמן:

	 ולא העלתם במשמרות אחרות?

מאירה שרמן:

	לא העלינו במשמרות אחרות. אם תהיה תנועה עצומה שהכל יעבור למשמרת ג' וזה יהיה נטל כבד, משום שהשכר במשמרת ג' יותר גבוה - -  -

היו"ר יעקב ליצמן:

	 במשמרת ג' בשבת את מוכנה להעלות את המחיר?

מאירה שרמן:

	במוצאי שבת?

היו"ר יעקב ליצמן:

	 בליל שבת

דב מרום:

	לא עובדים בליל שבת, אין משמרת ג' ביום שישי.

היו"ר יעקב ליצמן:

	 ובשבת בבוקר יש משמרת?

דב מרום:

	לא, אין עבודה בשבת.

טמיר כהן:

	אני רוצה להוסיף שמכיוון שנציגי ההסתדרות נמצאים בבחירות ולא הגיעו היום, התקנות הועברו אליהם והם הביעו את הסכמתם לתקנות.

היו"ר יעקב ליצמן:

	 אני שמח שהם תומכים בהורדת מחירים.

היו"ר יעקב ליצמן:

	 מי בעד תקנות הנמלים, תשלומים בעד שירותי הסבלות למטענים הנפרקים במשמרת ג', הוראת שעה, התשס"ב – 2002?

הצבעה

בעד: רוב
נגד: אין
הבקשה אושרה



תיקונים כלליים בענייני אגרות – מעבר להצמדה חד שנתית ועיגול סכומים

היו"ר יעקב ליצמן:

	 הסעיף הבא הוא תקנות הנמלים לאגרות שירותי ספנות, זה הסעיף?

רננה שחר:

	כן. מדובר בשבעה תיקוני תקנות שונים.

היו"ר יעקב ליצמן:

	 תקנות הנמלים, בטיחות שיט, תיקון מס' 2, התשס"ב- 2002.

רננה שחר:

	המטרה של שבעת תיקוני התקנות האלה נעשתה קודם כל לבקשת משרד האוצר להעביר את ההצמדה להצמדה חד שנתית במקום הצמדה דו שנתית, כלומר רק בראשון לינואר.

היו"ר יעקב ליצמן:

	 למה הוא רוצה לתקן כל תקנה בנפרד? למה הוא לא עושה את זה כללי?

רננה שחר:

	אי אפשר לעשות תיקון עקיף בתקנות. בחוק אפשר לעשות תיקון לכולם.

סמדר אלחנני:

	אז יתברר משהו שמישהו לא רצה, מניסיוני כך יותר טוב.

היו"ר יעקב ליצמן:

	 זה פשוט נותן לי אפשרות להצביע נגד משהו.

רננה שחר:

	בתקנות אין אפשרות לעשות תיקון עקיף, צריך לתקן כל תקנה בנפרד, בכל אופן יש שתי מטרות - - -

היו"ר יעקב ליצמן:

	 את מבינה שמבחינתי זה לא רע, כפי שאמרתי כך אני יכול להצביע נגד.

רננה שחר:

	דבר שני הוא לעגל את הסכום לשקל החדש השלם ולא לשקל השלם משום שבזמן האחרון שינו את המטבע.


היו"ר יעקב ליצמן:

	 שיניתם את המטבע משקל חדש לשקל שלם?

רננה שחר:

	משקל שלם לשקל חדש.

היו"ר יעקב ליצמן:

	 מה זה שקל שלם?

רננה שחר:

	השקל שהיה פעם, זה השתרבב לכאן.

היו"ר יעקב ליצמן:

	עכשיו אתם באים? אחרי 20 שנה.

רננה שחר:

	מוטב מאוחר מלעולם לא.

היו"ר יעקב ליצמן:

	 זה אומרים על חזרה בתשובה. אפשר לעשות הצבעה פנימית?

סמדר אלחנני:

	אני בטוחה שאתה יכול לעשות התייעצות סיעתית. יש לי שתי הערות להעיר - - - 

היו"ר יעקב ליצמן:

	 כמה זמן היה השקל? זה היה כשארליך היה שר האוצר והורביץ עשה את השינוי.

סמדר אלחנני:

	יש לי שתי הערות מתמטיות, הראשונה, בעיגול סכומים, אי אפשר לכתוב לשקל הגבוה ביותר כי לפעמים יכול לצאת 0.5.  כיוון שההסתברות היא שפעם אחת זה יהיה למספר הגבוה יותר ופעם למספר נמוך יותר, ניתן לכתוב או למספר הזוגי או לאי זוגי אבל צריך לבחור אחד מהם. 

רחמים מלול:

	 אישרתם את התזמורת האנדלוסית?

היו"ר יעקב ליצמן:

	 כן. חבר הכנסת פריצקי לא הגיע.


סמדר אלחנני:

	הסיפור ארוך והנפתל שספרתם פה החל מוועדת כלכלה ועד שזה הגיע לכאן, לקח למעלה מחמישה חודשים. לכן, העדכון הקרוב של ההצמדה הוא ב- 1 ביולי. מהניסיון שיש לי אתכם אני מציעה שתכתבו תחולה מה- 1 ביוני ולא מ- 30 יום מיום הפרסום כי אז שזה יילך לפרסום, תתפסו את העדכון של ה- 1 ביולי.

היו"ר יעקב ליצמן:

	 אני יכול לדעת מי תפס שלא כתוב שקל חדש?

רננה שחר:

	מנהל הכנסות המדינה.

היו"ר יעקב ליצמן:

	 למרות שזה לקח יותר מעשרים שנה, הייתי נותן להם פרס.

רננה שחר:

	זה לא כל כך נורא כמו שזה נשמע משום שמדובר רק בעיגול השקל.

היו"ר יעקב ליצמן:

	 ואנשים ששילמו עד עכשיו?

רננה שחר:

	לא מדובר בסכום עצמו רק על עיגול הסכום בעת העדכון.

רחמים מלול:

	 אנחנו צריכים התייעצות סיעתית....

היו"ר יעקב ליצמן:

	 אתה לא יכול, כי ביקשתי עוד לפני שבאתם.

רננה שחר:

	אפילו ב- 30 לחודש היינו מספיקים אבל ביום הפרסום... זה גם תלוי מתי מכתב האישור מוכן.

סמדר אלחנני:

	אצלנו אין לעולם עיכוב.

רננה שחר:

	אצלנו יש.


שגית אופק:

	היא עושה שני תיקונים לעניין התחולה ולעניין  - - -

היו"ר יעקב ליצמן:

	מי בעד תקנות הנמלים, בטיחות השיט, תיקון מס' 2 התשס"ב 2002?

הצבעה

בעד: רוב
נגד: אין
התקנה אושרה

היו"ר יעקב ליצמן:

	 הסעיף הבא הוא תקנות הספנות, כלי שיט, מדידת תפוסתם של כלי שיט, תיקון, התשס"ב – 2002.

רננה שחר:

	זה אותו דבר, כל השבעה הם אותו דבר.

היו"ר יעקב ליצמן:

	 מי בעד הסעיף הזה?

הצבעה

בעד: רוב
נגד: אין
התקנה אושרה

היו"ר יעקב ליצמן:

	 הסעיף הבא הוא תקנות הספנות, כלי שיט, רישום וסימון, תיקון התשס"ב-2002. זה אותו דבר?

רננה שחר:

	כן.

היו"ר יעקב ליצמן:

הצבעה

בעד: רוב
נגד: אין
התקנה אושרה




שגית אופק:

	לגבי התחילה היא מתחייבת שזה יהיה מיום הפרסום ולא 30 ימים מיום הפרסום.

רננה שחר:

	על מנת שהכל ייכנס לתוקף לפני העדכון של ה- 1 היולי.



היו"ר יעקב ליצמן:

	 מי בעד תקנות הנמלים, אגרות שירותי ספנות, תיקון, התשס"ב- 2002?

הצבעה

בעד: רוב
נגד: אין
התקנה אושרה

היו"ר יעקב ליצמן:

	 הסעיף הבא הוא תקנות הספנות, כלי שיט, יומן רשמי לכלי שיט, תיקון התשס"ב – 2002. מה זה יומן רשמי.

סמדר אלחנני:

	ה"לוג בוק" של האניה.

היו"ר יעקב ליצמן:

הצבעה

בעד: רוב
נגד: אין
התקנה אושרה

היו"ר יעקב ליצמן:

	 הסעיף בא הוא תקנות הנמלים, אגרות שירותי עגינה בנמל יפו, תיקון, התשס"ב- 2002.

רננה שחר:

	שם כלל לא הייתה הצמדה למדד, וכעת מוסיפים הצמדה למדד. ביתר הנמלים יש הצמדה.

היו"ר יעקב ליצמן:

	מי בעד תקנות הנמלים, אגרות שירותי עגינה בנמל יפו, תיקון, התשס"ב- 2002?


הצבעה

בעד: רוב
נגד: אין
התקנה אושרה

היו"ר יעקב ליצמן:

	 הסעיף בא הוא תקנות הנמלים, רשיונות כניסה לנמל, תיקון, התשס"ב – 2002. זה אותו דבר? מה הבעיה כאן.

רננה שחר:

	שזו תהיה הצמדה חד שנתית.

היו"ר יעקב ליצמן:

	 מי בעד?

הצבעה

בעד: רוב
נגד: אין
התקנה אושרה

היו"ר יעקב ליצמן:

	 תודה רבה. יש סעיף על הרביזיות שאני הולך להצביע כשפקידי האוצר יגיעו.


היו"ר יעקב ליצמן:

	 אני עורך הצבעה על רביזיה של  פניה לוועדה מספר 57, הייתה רביזיה שלי, זה נפל אתמול בקול אחד נדמה לי. מי בעד הרביזיה על פניה מספר 57?

הצבעה

בעד: רוב
נגד: אין
הרביזיה אושרה


היו"ר יעקב ליצמן:

	 הרביזיה אושרה. מי בעד אישור פניה מספר 57?

הצבעה

בעד: רוב
נגד: אין
פניה מספר 57 אושרה


שינויים בתקציב לשנת 2002

סיוון הכטר:

	בקשה מספר 19-001 מספר פניה לוועדה 56, מדובר בסך של 1,418 אלפי שקלים שהם תשלומי פיצויים לנפגעי המכביה.

היו"ר יעקב ליצמן:

	 כמה תשלומים נותרו עוד?

סיוון הכטר:

	היו 4 פסקי דין, נותרו עוד 6.

היו"ר יעקב ליצמן:

	 מי בעד בקשה מספר 56?

הצבעה

בעד: רוב
נגד: אין
בקשה מספר 56 אושרה

היו"ר יעקב ליצמן:

	 בבקשה מספר 004-23 אני רואה את משרד העבודה והרווחה וסעיף של רווחת הפרט והמשפחה – טיפול וסיוע, מי מסביר את זה?

דני הרטום:

	המשרד, ביוזמה מבורכת לדעתי, גיבש קריטריונים שקיבלו אישור של משרד המשפטים.

היו"ר יעקב ליצמן:

	 זה נדיר.

דני הרטום:

	נכון.

עופר חוגי:

	 ובזמן קצר יחסית.

דני הרטום:

	והשתתפות בסיוע, לא נטו, אלא אנחנו מסייעים לגוף שעוסק במתן ארוחות חמות לנזקקים. 


רחמים מלול:

	 כמה בתי תמחוי יש היום?

דני הרטום:

	אני לא רוצה להגיד לך מספרים כרגע, אבל בקריטריונים של משרד המשפטים - - -

רחמים מלול:

	 אני רוצה לדעת אם מעבירים לכולם.

עופר חוגי:

	 עד עכשיו לא יכלו לפרסם את הקריטריונים מבחינה תקציבית. ברגע שיש את הכסף, מפרסמים ברשומות שיש את הקריטריונים, ומי שיגיש יקבל.

רחמים מלול:

	 אבל מהו סדר הגודל פחות או יותר.

דני הרטום:

	משהו בין 70 ל- 100.

היו"ר יעקב ליצמן:

	 אני מניח שאתה בודק אם הם בתוך הרשימה.

דני הרטום:

	כשיפורסמו הקריטריונים, תצא הודעה לעיתונות, יהיה מועד הרשמה לכולם, תהיה אמת מידות שוויונית.

רחמים מלול:

	 מה גובה התמיכה? שוב זה הולך לפי נקודות?

דני הרטום:

	בודאי לפי נקודות. לצורך העניין, נאמר שיאושרו בכל הארץ 1000 מנות יומיות, כל מנה 10 ₪,  קרית אתא 50, תל-אביב 500, ירושלים 700, עד שנגמר התקציב, באופן שוויוני לגמרי בכל הארץ.

רחמים מלול:

	 מה גודל התקציב?

דני הרטום:

	5 מיליון ₪.


היו"ר יעקב ליצמן:

	 מי בעד אישור פניה מספר  004-23 ירים את ידו.



הצבעה

בעד: רוב
נגד: אין
בקשה מספר  004-23 אושרה פה אחד

עופר חוגי:

אני מבקש רביזיה.

היו"ר יעקב ליצמן:

	אתה לא יכול, הצבעת בעד. תודה רבה לכולם, הישיבה נעולה.

הישיבה ננעלה בשעה  11:10









